Məlú mə́tē, hála ǹkúkúmá ó tɔ̄á təge ai wá á Ísraɛ̂l, ńdɔ mǎn Lévi ziŋ a ngábə́ tɔá á suga ǹkǒl Efraím, ńdɔ a ngábɔ ebɔn ai etúgā mīníngá yā Bételehɛ́m yǎ Yúda. 2Ḿból étúgā mīníngá dzī é ngáwóg ólūn ai nyé, ńdɔ̄ é ngákodō ábə̄ nyé, é dúgán á ndá ésīá á Bételehɛ́m yǎ Yúda, é tɔ̄bɔ́ hālá á táŋ ngɔn ényi. 3Ńdɔ ǹnóm á ngākódō á sí, a kə́ə́ a toŋ nyé, nə́ bə́ man kom á dúgán ábə̄ nyé. A ngákə ai m̀bɔ esíé wōé ńsāmbá ai bǒzəle bə́bɛ̄. Ńdɔ̄ a ngákwí á ndá ésīá; ábōg ésīá ngɔn a ngáyén nyē, ńdɔ a ngázu tóban ai nyé ai miǹtag. 4Ńdɔ ǹkiɛ́ fám, ésīá ngɔn, a ngábi nyé ádzogóbó, a bómbó ábə̄ nyé mə̄lú mə́lɛ́; bə́ díí, bə́ nyúú, a bómbó hālá. 5Ámōs nyina, ńdɔ̄ bə́ ngákún kódō á sí ai ǹdib kídí, ǎ ngakoməzan yǎ naa a zu tíe, ńdɔ̄ ésīá ngɔn a ngádzó ai ǹnóm ngɔn nâ: “Vɔ́lígi miǹya ai etun ḿbāŋála, á mvús tě mǐ zu sɔ́ kə”. 6Ńdɔ̄ bɔ́ bə́sə̄ bə́bɛ̄ bə́ ngátɔbɔ á sí, bə́ ngadí bə́ nyáā fə fǔfulu; ńdɔ̄ ésīá ngɔn a ngádzó ai mod te nâ: “Bɔ̌ áfū ńnə́m yā bómbó álú dī, nâ ǹnə́m wóe ó bə̄lə miǹtag.” 7Ábōg mod te a ngákódō á sí nə́ a kə, ǹkiɛ́ fām ā ngadzəg nyé, ńdɔ ǎ bad bómbō álū áfə̄. 8Ámōs táná ńdɔ a ngákún kódō á sí nə́ a tíe, ésīá ngɔn nyé nâ: “Vɔ́lígi miǹya ósúsúa, á ńkogolán a kələ kwí məsulí mə́ ngōgé.” Ńdɔ̄ bə́ ngádí fūfulu, bɔ́ bə́sə̄ bə́bɛ̄. 9Ábōg mod te ai etúgā mīníngá dzíé ai m̀bɔ ésíé wōé bə́ ngákódō nə́ bátīe, ńdɔ ǹkiɛ́ fám, ésīá ngɔn a ngádzó ai nyé nâ: “Məsulí mə́ ngōgé mā, á ńkogolán, bómbógō álú dī, ó bɔ nâ ǹnə́m wóe ó bə̄lə miǹtag; okídí ai ǹdib kídí, ó tíē ó kə á dzāl dóe.” 10Hədá ńdɔ é mod nyɔ́ á ngátəb bómbō álū tē. Ńdɔ a ngákódō á sí, a tíé ai dulu, ńdɔ a ngákwí áyéné Yébus -nálā wâtian nâ Yerúzalɛm-, a ngábə́ ńsāmbá ai bǒzəle bə́bɛ̄ bə́ bə̄gə́ bitɔá ai etúgā mīníngá dzíé. 11Abōg bə́ ngákwí babi ai Yébus, ngogé ē ngávín yǎ fɔ̄ɔ̄, ńdɔ mod bisíé á ngādzó ai mańtí wōé naa: “Zǎg, bī yálā á ńnǎm Yebusít, bǐ bómbō álú dí étēde.” 12Ńtí wōé nyé ai nyé nâ: “Byǎyəan kig yálá á ńnǎm bíkúl, yā wáwógē kig ai bɔ́n bə́ Ísraɛ̂l; byǎyəan kə ósú bǐ kə kwí á Givea.”